Ensin saivat kyytiä tuomarit, sitten Suomen pelityyli.

Iltalehden jääkiekkotoimittajat Harri Hepojärvi ja Pekka Jalonen analysoivat Leijonien voittoa. IL-TV

Venäläisten on hyvin vaikea niellä Leijonille kärsittyä välierätappiota. Suomi meni MM-finaaliin 1-0-voitolla.

Venäjän puolustaja, Tampa Bay Lightningin NHL-miljonääri Mihail Sergatshjov haukkui Leijonien esityksen.

– He olivat vain onnekkaita, hän tuhahti venäläisen R-Sportin mukaan.

– Suomalaiset eivät tehneet mitään erityistä. He vain puolustivat hyvin, koska he eivät muuhun pysty! He vain heittivät kiekkoa kulmista ja laidoilta maalille ja ajoivat sinne. Se oli kaikki, mitä he tekivät.

Samaa virttä veisasi Igor Jeronko, maan suurimman urheilulehden Sport-Expressin tunnettu jääkiekkoskribentti.

– Suomen pelistä nauttiminen on mahdotonta, hän lyttäsi.

– Se ei oikeastaan ole edes jääkiekkoa.

Jeronko maalaili, miten leijonaluotsi Jukka Jalonen loi keskialueelle suon ja valjasti pelaajansa provokaattoreiksi.

Venäläisestä näkökulmasta katsottuna tuomarit suosivat Suomen tyyliä. Jäähyjä jaettiin harvakseltaan: ylivoimat menivät Suomelle 2-1.

– Surullista. Tämä oli Venäjän paras joukkue 2000-luvulla, mutta se kompastui keskinkertaiseen vastustajaan, joka pelaa äärimmäisen yksinkertaista ja jopa primitiivistä jääkiekkoa, mutta joka toimii tietyissä tilanteissa, Jeronko kirjoitti.

Jalosen jalostama Suomi pelaa sunnuntaina MM-finaalissa Kanadaa vastaan kello 21.15.